钦定古今图书集成/明伦汇编/官常典/第795卷 > 孙德渊
## 钦定古今图书集成/明伦汇编/官常典/第795卷 > 孙德渊

按《金史》本传：“德渊，字资深，兴中州人也。大定十六年
进士，调石州军事判官，涞水丞，察廉迁沙河令。有盗
秋桑者，主逐捕之，盗以叉自刺其足面曰：‘秋桑例不
禁采，汝何得刺我’？主惧，赂而求免，盗不从，诉之县。德
渊曰：‘若逐捕而伤疮，必在后。今在前，乃自刺也’。”盗遂
引服。选尚书省令史，不就。丁父忧去官，民为刻石祠
之。察廉，起复北京转运司都勾判官。以累荐，迁中都
左警巡使、监察御史、山东东路转运副使，累官大理
丞兼左拾遗。审官院奏德渊“刚正干能，可任繁剧”，遂
再任。丁母忧，服除，特迁恩州刺史，入为右司郎中、滕
州刺史，迁同知河间府事，历大兴、治中同知府事。大
安初，迁盘安军节度使，改河北西路按察转运使，改
昭义军节度使。潞州破，被执。俄有拜于前者，皆沙河
旧民也，密护德渊，由是得脱。贞祐二年，拜工部尚书，
摄御史中丞。是时，山东乏兵食，有司请鬻恩例，举人
居丧者，亦许纳钱就试。德渊奏“此大伤名教。”事遂寝。
寻致仕。监察御史许古论德渊忠亮明敏，可以大用。
近许告老，士大夫窃“叹望朝廷起复，必能建明，以利
国家。”宣宗嘉纳，未及用而卒。